เปิดอบรม หลักสูตรพัฒนาร้านค้าประชารัฐต้นแบบเพื่อชุมชน ภาคตะวันออกเฉียงเหนือ
วันนี้ (23 ก.ย. 60) ที่โรงแรมสกลแกรนด์พาเลช จังหวัดสกลนคร  นายสนธิรัตน์ สนธิจิรวงศ์ รัฐมนตรีช่วยว่าการกระทรวงพาณิชย์ ได้เป็นประธานในการแถลงข่าวเปิดตัว โครงการยกระดับร้านค้าประชารัฐเพื่อชุมชน พร้อมจัดอบรมโครงการยกระดับร้านค้าประชารัฐเพื่อชุมชน ภาคตะวันออกเฉียงเหนือ โดยมีผู้แทนร้านค้าประชารัฐกองทุนหมู่บ้านฯ จำนวน 600 ทั่วอีสานเข้าร่วม ซึ่งโครงการนี้เป็นการขับเคลื่อนการปฏิรูปเศรษฐกิจฐานราก ผ่านกลไกกองทุนหมู่บ้านและชุมชนเมืองแห่งชาติ ในการสนับสนุนร้านค้าประชารัฐเพื่อชุมชนใน 20,000 หมู่บ้าน ให้ยกระดับสู่ความสำเร็จในยุค 4.0 ให้เกิดผลอย่างเป็นรูปธรรม
   
นายสนธิรัตน์ สนธิจิรวงศ์ รัฐมนตรีช่วยว่าการกระทรวงพาณิชย์  กล่าวถึงความร่วมมือสนับสนุนโครงการยกระดับร้านค้าประชารัฐเพื่อชุมชนของกองทุนหมู่บ้านและชุมชนว่า กระทรวงพาณิชย์ได้มีส่วนร่วมในการพัฒนาคนเพื่อพัฒนาประเทศ ตามนโยบายของประชารัฐเพื่อเร่งขับเคลื่อนเศรษฐกิจฐานราก  ท่ามกลางบริบททางเศรษฐกิจและสังคมที่เปลี่ยนแปลงไป ได้สร้างความท้าทายให้แก่ตลาดและร้านค้าชุมชนหลายด้าน ได้แก่ 1.การแข่งขันที่เข้มข้นจากตลาดและร้านสะดวกซื้อสมัยใหม่ ที่มีอำนาจต่อรองและความได้เปรียบจากขนาด ทำให้ผู้บริโภคเลือกเข้าร้านค้าชุมชนน้อยลง 2.การเปลี่ยนผ่านสู่ยุคดิจิทัลทำให้ธุรกิจต่างๆ แข่งขันโดยการใช้เทคโนโลยีขั้นสูงที่ตลาดและร้านค้าชุมชน ยังไม่สามารถเข้าถึงและมีใช้ 3.ตลาดและร้านค้าชุมชนยังขาดช่องทางในการนำสินค้าที่มีหลากหลายและคุณภาพมาจำหน่ายเป็นทางเลือกให้ลูกค้า 4.ผู้ประกอบการตลาดและร้านค้ายังขาดความรู้ความเข้าใจในการบริหารจัดการอย่างมีประสิทธิภาพ จึงจำเป็นอย่างยิ่งที่จะต้องได้รับการสนับสนุนจากภาครัฐให้สามารถอยู่รอดและเติบโต เพื่อเป็นทางเลือกให้แก่ประชาชนในการเข้าถึงสินค้าในราคายุติธรรม รักษาสมดุลของกลไกตลาดไม่ให้เกิดการผูกขาดของธุรกิจกลุ่มทุนขนาดใหญ่ และสร้างกลไกในการพัฒนาชุมชนให้เข้มแข็ง
 
ด้าน รศ.นที ขลิบทอง ผู้อำนวยการสำนักงานกองทุนหมู่บ้านและชุมชนแห่งชาติ (สทบ.) กล่าวว่า แนวโน้มของยอดขายร้านค้าประชารัฐเพื่อชุมชน 20,000 แห่ง อยู่ในเกณฑ์ที่ดีจากยอดขายเดือนละ 120,000 บาท/ร้าน คาดว่าในปี 2560 จะเพิ่มยอดขายเป็นเดือนละ 200,000 บาทต่อร้าน หรือปีละ 2 ล้านบาทต่อร้าน หากรวมร้านค้าทั้งประเทศจะมียอดมูลค่าไม่ต่ำกว่าปีละ 4 หมื่นล้านบาท และหากรวมเงินทุนหมุนเวียนด้วยจะประมาณ 5 – 6 หมื่นล้านบาท นอกจากนี้ยังมีแผนที่จะผลักดันให้ร้านค้าชุมชนเป็นสถานที่รวบรวมผลผลิตของชุมชน และกระจายไปยังตลาดกลาง เพื่อนำผลผลิตออกสู่ตลาดนอกพื้นที่ และมีแผนที่จะจัดให้มีการเจรจาจับคู่ธุรกิจระหว่างตลาดด้วยกัน เพื่อเพิ่มช่องทางการจำหน่าย ต่อไป